Päivätanssien tyly päätös: Kaupunki vei auton, nainen jäi tanssivaatteissa pakkaseen

PYSÄKÖINTI Vantaalla siirretään väärin pysäköidyt autot heti.

Vieno kiittelee Kivistön siirtokeskuksen henkilökuntaa ystävälliseksi. Sen sijaan pysäköinninvalvojan kanssa keskustelusta hänelle jäi ikävä maku. Eeva Karvinen

Karvinen Eeva

Keravalainen Vieno Mansikkamäki koki viime tiistaina elämänsä järkytyksen. Mansikkamäen tapana on käydä iltapäivätansseissa Vantaan Hiekkaharjun Puistokulmassa. Kuten tavallisesti hän parkkeerasi autonsa tanssipaikan lähistölle. Valssit pyörähdeltyään Mansikkamäki lähti autolleen. Sitten seurasi pöyristys. Hän ei ollut uskoa silmiään, kun auton paikalla oli tyhjä tila.

Mansikkamäen rahat, lukuun ottamatta viittä euroa, olivat autossa. Päällä onneksi talvitakki, mutta muuten liikkeellä oltiin kevyemmissä tanssivarusteissa. Onneksi puhelin oli tullut mukaan. Vain pari tuntia tanssin pyörteissä ja auto oli kadonnut.

–Olin pakkasessa ilman rahaa. Juuri influenssan sairastaneena, sanoo Mansikkamäki silmin nähden järkyttyneenä.

Puhelimeen oli yritetty soittaa, mutta Mansikkamäki ei vastannut tuntemattomaan numeroon. Myöhemmin selvisi, että auto oli pysäköinninvalvojan toimesta siirretty pois. Mukana seuraisi 199 euron lasku.

–Miksi soittajalta näkyy vain numero? Luulin, että se oli lehtimyyjä, sanoo Mansikkamäki.

Hän ei ymmärrä, miksi auto piti siirtää niin pian. Ja miksi se siirrettiin Kivistöön Länsi-Vantaalle saakka?

– Miksi ei tehty lähisiirtoa? Hiekkaharjun asemalla on aina tilaa, ihmettelee Mansikkamäki.

Vantaan kaupungilla näyttää olevan tiukka linja pysäköintirikkomusten suhteen. Tässä tapauksessa auto oli pysäköity liian lähelle suojatietä. Miksi sakko ei riittänyt, vaan auto hinattiin pois heti?

–Kyseessä on virhe, joka haitallisuutensa takia oikeuttaa ajoneuvon hinaamiseen välittömästi, kirjoittaa Vantaan pysäköinninvalvonnan valvontaesimies Ari Piipponen vastauksessaan.

Mansikkamäen auto vietiin pitkän bussimatkan taakse Kivistöön. Miksi sitä ei siirretty johonkin lähelle?

–Pysäköinnintarkastaja hinauttaa ajoneuvon ensisijaisesti aina lähisiirtona lailliselle paikalle. Vantaalla tämä on harvoin mahdollista, joten lähes aina ajoneuvo siirretään siirtokeskukseen. Liityntäpysäköintialueet eivät tule kysymykseen, koska näissä on pysäköintiä rajoitettu ja ajoneuvo saattaa joutua pysäköintivirheeseen joko välittömästi tai tietyn ajan kuluttua, selvittää Piipponen.

Tarkentavaan kysymykseen, etsikö auton siirtäjä lähiparkkia, ei vastattu.

Iäkäs Mansikkamäki säikähti terveytensä puolesta.

–Olin pakkasessa. Hiekkaharjun asemalla ei myydä lippuja, eikä junasta saa niitä ostaa, sanoo Mansikkamäki, jonka kurkku on kipeä.

Mansikkamäki haluaa kertoa asiasta varoittavana esimerkkinä,

– Haluan, että muille ei tehdä samoin, sanoo Mansikkamäki harmistuneena.

Sitä hän pyörittelee mielessään, miksi pysäköinninvalvoja ei lähettänyt hänelle tekstiviestiä.

Tapahtuneesta kertoi ensin Keski-Uusimaa-lehti.